CELEX: 32019D1904
Language: fi
Date: 2019-11-08 00:00:00
Title: Neuvoston päätös (EU) 2019/1904, annettu 8 päivänä marraskuuta 2019, komission pyytämisestä toimittamaan tutkimus uusien genomitekniikoiden unionin oikeuden mukaisesta asemasta unionin tuomioistuimen asiassa C-528/16 antaman tuomion pohjalta, ja ehdotus, mikäli se on tutkimustulosten pohjalta aiheellinen

14.11.2019   
               
               
                  FI
               
               
                  Euroopan unionin virallinen lehti
               
               
                  L 293/103
               
            
         NEUVOSTON PÄÄTÖS (EU) 2019/1904,
         annettu 8 päivänä marraskuuta 2019,
         komission pyytämisestä toimittamaan tutkimus uusien genomitekniikoiden unionin oikeuden mukaisesta asemasta unionin tuomioistuimen asiassa C-528/16 antaman tuomion pohjalta, ja ehdotus, mikäli se on tutkimustulosten pohjalta aiheellinen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 241 artiklan,
         sekä katsoo seuraavaa:
         
                     (1)
                  
                  
                     Euroopan parlamentin ja neuvoston direktiivin 2001/18/EY (1) määritelmän mukaisesti "geneettisesti muunnetulla organismilla (GMO)" tarkoitetaan ihmistä lukuun ottamatta organismia, jonka perintöainesta on muutettu tavalla, joka ei toteudu luonnossa pariutumisen tuloksena ja/tai luonnollisena rekombinaationa. Tekniikoita koskevat luettelot täydentävät tätä määritelmää ja tarkentavat kyseisen direktiivin soveltamisalaa. Määritelmä ja tekniikoita koskevat luettelot on laadittu direktiivin 2001/18/EY antamishetkellä käytettävissä olleiden ja käytettyjen jalostustekniikoiden pohjalta.
                  
               
                     (2)
                  
                  
                     Sittemmin on edistytty merkittävästi uusien jalostustekniikoiden kehittämisessä, mikä on aiheuttanut epävarmuutta siitä, kuuluvatko kyseiset uudet jalostustekniikat geneettisesti muunnetun organismin määritelmän ja direktiivin 2001/18/EY soveltamisalan piiriin, ja tämän johdosta siitä, olisiko kyseisillä tekniikoilla valmistettuihin tuotteisiin sovellettava kyseisessä direktiivissä säädettyjä velvoitteita.
                  
               
                     (3)
                  
                  
                     Unionin tuomioistuin totesi asiassa C-528/16 (2) antamassaan tuomiossa direktiivin 2001/18/EY yleisten tavoitteiden tarkastelun jälkeen, että uudet mutageneesitekniikat kuuluvat kyseisen direktiivin soveltamisalaan ja niihin on sovellettava direktiivissä säädettyjä velvoitteita.
                  
               
                     (4)
                  
                  
                     Tuomio paransi uusien mutageneesitekniikoiden aseman oikeudellista selkeyttä, mutta herätti myös käytännön kysymyksiä, jotka vaikuttavat kansallisiin toimivaltaisiin viranomaisiin, unionin tuotannonalaan, erityisesti kasvinjalostusalaan, tutkimukseen ja laajemmin. Nämä kysymykset koskevat muun muassa sitä, miten voidaan varmistaa direktiivin 2001/18/EY noudattaminen silloin, kun nykyisiä menetelmiä käyttäen ei voida erottaa uusien mutageneesitekniikoiden avulla valmistettuja tuotteita luonnollisen mutaation tuloksena olevista tuotteista, ja miten tällaisessa tilanteessa voidaan varmistaa maahantuotujen tuotteiden ja unionissa valmistettujen tuotteiden yhdenvertainen kohtelu.
                  
               
                     (5)
                  
                  
                     Neuvosto katsoo, että tutkimuksen suorittaminen on tarpeen tilanteen selvittämiseksi paremmasta lainsäädännöstä 13 päivänä huhtikuuta 2016 tehdyn toimielinten välisen sopimuksen (3) ja erityisesti sen 10 kohdan, joka koskee Euroopan unionin toiminnasta tehdyn sopimuksen 225 ja 241 artiklan soveltamista, mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Neuvosto pyytää komissiota toimittamaan 30 päivään huhtikuuta 2021 mennessä tutkimuksen uusien genomitekniikoiden unionin oikeuden mukaisesta asemasta unionin tuomioistuimen asiassa C-528/16 antaman tuomion pohjalta.
         
         
            2 artikla
            
               1.   Neuvosto pyytää komissiota toimittamaan tarvittaessa ehdotuksen tutkimustulosten pohjalta tai muutoin tiedottamaan neuvostolle muista toimenpiteistä, joita tutkimuksen jatkotoimet edellyttävät.
            
            
               2.   Tavanomaisen käytännön mukaisesti neuvosto pyytää komissiota varmistamaan, että ehdotukseen liitetään vaikutustenarviointi.
            
         
         
            3 artikla
            Tämä päätös tulee voimaan sinä päivänä, jona se julkaistaan Euroopan unionin virallisessa lehdessä.
         
         
            Tehty Brysselissä 8 päivänä marraskuuta 2019.
            
               
                  Neuvoston puolesta
               
               
                  Puheenjohtaja
               
               L. ANDERSSON
            
         
         
            (1)  Euroopan parlamentin ja neuvoston direktiivi 2001/18/EY, annettu 12 päivänä maaliskuuta 2001, geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta (EYVL L 106, 17.4.2001, s. 1).
         
            (2)  Unionin tuomioistuimen tuomio 25.7.2018, Confédération paysanne ym. v. Premier ministre ja Ministre de l’Agriculture, de l’Agroalimentaire et de la Forêt, C-528/16, ECLI:EU:C:2018:583.
         
            (3)  EUVL L 123, 12.5.2016, s. 1.